
Warskôging 


stikken oer to skriuwen ef oer to 


It is forbean om dizze muzyk- 
printsjen. Wirdt dit dien, den 
| 


e FONG 


In wird mei op reis”). 


Mei in wird fen tank oan al dyjingen, dy ús stipe habbe, stjûr ik dit Lieteboek de wrâld yn. Wy 
habbe in bulte frjeonen for ús wirk foun; fen de measten fynt men de nammen op it titelblêd; mar der 
binne yet folle mear, dy us sangen en muzyk tastjûrd hiene. Wy hiene to kiezen út folle goeds; by dy kar 
hiene wy allinne it wyt fen ús boek yn it each to hâlden, en al scille wy grif wol ris mis wêst habbe by 't 
skiftsjen, dochs hoopje wy, det gjin ien it ús kwea nimme scil, as er syn wirk net ûnder dizze sangen 
fynt. Oer de smaek kin men net tsiere, mar ús wird fen tank jildt alle frjeonen fen ús boek. 

Elts fers, dat him goed lêze lit, kin dêrom lang altiid net songen wirde — dêrfendinne komt it, 
det de measte opnomde sangen, dy tofoaren al ris printe wêst habbe, faek hwet foroare binne. It hat 
myn doel wêst, de fersen sjongsom to meitsen: hja binne dêrtroch as fers wol ris minder wirden. 

Fen de sangen is No. 4 frij nei 't Hollânsk fen Lovendaal; No. 10 nei 't bikinde „Spinstertje” 
biwirke; No.15 is nei 't Dútske „Auf Matrosen, die Anker gelichtet”; No. 20 is fen fierens nei it Dútsk; 
No. 22 is in oersetting fen It Ingelske „The banks of Allan Water”; No. 38 is yn 'e trant fen „Pibe en 
Auk”; No. 41 is in oersetting fen „Die Lerchen“ fen Hamerling; No. 42 is frij biärbeide nei it Hollânsk 
fen Speijer; it earste fers fen No. 49 is nei it Ingelske liet „On the banks of the blue Moselle”, en yn 'e 
wirden fen No. 59 fynt men licht hwet fen „Home, sweet home” werom. Dit, hwet de wirden oangiet. 

De wizen, hwêr de nammen fen ús meiwirkers boppe steane, binne allegeare nij. Sa ek de 
wizen fen de Nos. 1, 2, 8, 23, 38, 40, 50 en 53. Dêr wy gjin pianolieding hiene, hat de Hear P.H. DE 
GROOT dy levere; lykwols is de pianolieding by No. 53 en no. 56 fen de Hear M. DE BOER to Drachten. 

Sa witte jimme, Fryske sjongers en sjongsters, sahwet, hwet it Nij Frysk Lieteboek, dat nou de 
stap sette scil troch ús fjilden, yn 'e marse het. 

It bêste wird dat ik ús boek mei op reis jaen kin, is in waerm wird fen tank oan Jo, achte 
frjeon DE GROOT! Jy witte de libbensskiednisse fen disse reisger, dy, nei in jonkheid fol noed en soarch, 
fen doel is, sjongende en spyljende fen doarp ta doarp to gean. Hwet kin ik Jo — en dêrmei mysels — 
- better tawinskje, as det de ljue syn lûd net ûnsuver fine meije yn it lân, dêr Jy troch dit wirk it boar- 
gerskip fortsjinne ha? Bliuw lang yette biwarre for de kinst, dêr Jy yn en for libje! 

Elk en ien, dy de ynhâld fen dit wirk neigiet, achte frjeon HALBERTSMA, scil sjên kinne, hwet 
Jy as dichter en sjonger, mei wird en muzyk, for it Lieteboek dien habbe. Myn tank for Jou muzyk by 
de fersen út „It jonge Fryslân”, dy Jy for dit wirk ôfstien habbe. It Ternaerder Sjongselskip mei like 
greatsk wêze op hjar haedman, as it Fryske folk op it leat fen 'e âlde HALBERTSMA-stamme, dat sa 
„grien en krêftich dûrjend” útsketten is. Ik hoopje, dat wy faek yette togearre for it libbene Frysk 
arbeidzje meije. 

Ek in wird oan Jo, nommele, krigele Hear M. DE BOER! In wird fen tank en djippe heech- 
achtinge. De snaren fen Jou harpe wierne yette fol klang, do 't ik dêr skruten freegjend tsjin oan 
kloppe. Sa suver wier de Noardske bâlke fen dy oare sjonger, dy yn syn âlde dagen gâns swiersettiger 
sangen driuwe liet oan 'e griene iggen fen Erin. 

Yetteris: myn tank oan alle meiwirkers mei elkoar. 

En jimme, Friezen en Friezinnen, sjong se folle en sjong se goed, de sangen, dy wy jimme 
. hjirby yn hannen jowe. Der kinne nea net tofolle Fryske sangen komme; de goede allinne bliuwe - 


*) Dit is it foarwird fen de 1ste útjefte. Hwer dêryn sein wirdt fen sommige sangen, jildt net mear for 
deselde nûmers, om't dêr gûds út- en ynbrocht binne. — Ek de nammen fen de meiwirkers komme net mear op 
it titelblêd foar. 


biwarre; dêr gjin hert en gjin hâldfêst yn sit, dat wirdt ringen wei, mar it wiere en drege kin libje, soun 
as 't Fryske folk sels, dat tûzenen fen jierren syn aerd en tael biwarre hat, ho ek fen alle kanten de 
ûndergong driichde. t) Hat wis nea sa faei net wêst as yn ús dagen, nou de wolfeart kwynt en de 
spoaren en tramweinen rounom hjar fluit en skille hearre litte. Scoe by dy muzyk de Fryske sang it op 
den dûr hâlde kinne?... War jimme, Friezen! 


LJOUWERT, Foarjiersmoane, 1886. P. J. TROELSTRA. 


Friezen! 


De Preker op it Bolserter Nut*) seit yn in petear mei Gabe Pibes, as hja it oer geskikte sankjes 
for it folk hawwe: „Mei in lietke, dat elts-en-ien noaskje scil, is it nau to hippen, it komt derby yet mear 
op de wize as op de wirden oan.” 

Ik scoe sizze, det dy Preker de woartel yn 't lid rekke. It stekt it folk nau, tige nau, binammen 
mei de wize. Op de moaiste ferskes wol it gjin mûle sette, as de wize net haget. Is dizze lykwols nei it 
sin, den is it net sa tier. Tink mar ris oan it smoarge túch, dêr 't in great part him op strjitte yet mei 
tofreden stelt. 

Om de folkssang to forbetterjen, scil men dos slagje, as men op goede wirden passende wizen 
jowt en de útjowers fen it Nij Frysk Lieteboek hawwe dit foar in foech tweintich jier ek field. Hwet hja 
do joegen, wirdt sont jierren yn in oarde útjefte amper allegear yetris frege en it wirdt hjar hjirmei 
oanbean. Inkelde stikken, dy't net faek ophelle waerden, binne weilitten en hawwe in plak romd for 
nije sangen, wylst sommige lietkes, dy't ien- ef twa-stimmich set wierne, nou op fjouwer stimmen steane. 

Jongfolk, haw wille mei dizze oarde útjefte fen it boek, lyk as jimme âlden mei de earste hiene! 


*) Sjuch Rimen en Teltsjes, 4e útjefte, side 36. 


TERNAERD, Wynmoanne, 1905. y T.E. HALBERTSMA. 


By de trêdde útjefte. 


Nou t it „Nij Frysk Lieteboek” wer útforkoft wier, hawwe wy miend in trêdde útjefte 
jaen to moatten. 

It blykt dochs, dat yet altyd de Friezen dizze sangen graech ophelje. Yn 'e lêste tiden is dochs 
de ljeafde for de Fryske sang tige tanommen. 

De muzyk is mei soarch neigien, en hjir en dêr, nei 't wy hoopje forbettere. 


LJOUWERT, Nei-jier 1916. De útjowers. 

